《雨馀观涧》
明代·萧光绪

昨夜银河落千尺，搅翻江海声斗击。树杪狂泉百道飞，溅沬犹疑半天雪。

俄顷晴光雨脚收，轰雷闪电在奔流。喧鸣双涧听不给，吹送凉风六月秋。

瀑布匡庐移此处，山中白龙乘势去。激浪盘涡日月腾，长空欲撼形堪虑。

或从悬梁窔泻出，或从危石横冲立。怒涛噌吰夺万松，喷玉飞珠状奇绝。

初如黄河闸放溜，险道惊湍驶且吼。又如瞿塘峡倒流，崩崖霹雳驱沙走。

沙走湍惊动地来，怒倪渴骥五丁开。一山响震千山响，何止潺潺破绿苔。

我来穿屐踏波行，耳目炫耀心神清。万骑疾驰无停晷，两人对面不闻声。

田夫佥曰神功足，狼籍甘泉满陵谷。如沸如潮终有归，今古青山屹不摧。

作者简介：萧光绪(1595--1657)，字子冶,号枫庵。明末无锡人。涵次子。明崇祯六年(1633)举人。拣选知县。居躬循谨。行文秀美。著有《巨枫诗草》。